Kommissionens forordning (EF) nr. 1583/2002

af 5. september 2002

om det østrigske interventionsorgans salg til nedsat pris af 30600 tons korn til producenter etableret på østrigsk område, som er berørt af oversvømmelserne

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1766/92 af 30. juni 1992 om den fælles markedsordning for korn(1), senest ændret ved forordning (EF) nr. 1666/2000(2), særlig artikel 5, og

ud fra følgende betragtninger:

(1) Oversvømmelser i visse egne i Østrig i august 2002 har haft konsekvenser for foderforsyningen og risikerer således at påføre producenterne store indkomsttab, fordi de ser sig nødsaget til at sælge deres besætning, hvis de ikke kan tilvejebringe den sædvanlige fodermængde. Der bør derfor findes midlertidige, alternative løsninger.

(2) Det østrigske interventionsorgan har interventionslagre på 30600 tons korn, som ved salg til de producenter, der er berørt af oversvømmelserne, til nedsat pris kan bidrage væsentligt til at afhjælpe situationen.

(3) Da salget foretages til en fast, nedsat pris, er det følgelig nødvendigt at fravige bestemmelserne i Kommissionens forordning (EØF) nr. 2131/93(3), senest ændret ved forordning (EF) nr. 1630/2000(4), om procedurer og betingelser for salg af korn fra interventionsorganerne. Der er behov for supplerende bestemmelser i forbindelse med salget af dette korn.

(4) I betragtning af den prisfordel, køberne af det østrigske interventionsorgans korn nyder godt af, er det nødvendigt at indføre strenge kontrolforanstaltninger, herunder navnlig at fastlægge, hvem der er berettiget til at købe dette korn.

(5) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Korn -

UDSTEDT FØLGENDE FORORDNING:

Artikel 1

1. Uanset forordning (EØF) nr. 2131/93 udbyder det østrigske interventionsorgan 5000 tons blød hvede, 6700 tons rug, 14400 tons byg og 4500 tons majs til salg til producenter etableret på østrigsk område, som er berørt af oversvømmelserne i august 2002, i henhold til bestemmelserne i denne forordning.

2. Den i stk. 1 omhandlede bløde hvede udbydes til salg, når lagret af de øvrige kornsorter er udsolgt.

3. Salgsprisen for det i stk. 1 omhandlede korn fastsættes til 50 EUR pr. ton for en vare med afsendelse fra oplagringsstedet pålæsset et transportmiddel.

Artikel 2

1. Producenter, der er etableret på østrigsk område, og som af de nationale myndigheder anerkendes at være berørt af oversvømmelserne, kan indsende en købsanmodning til myndighederne inden for en periode, der fastsættes af de østrigske myndigheder.

Anmodningen skal bl.a. indeholde følgende oplysninger:

a) køberens navn og adresse

b) angivelse af, hvilke jordlodder eller steder der er berørt af oversvømmelserne

c) arten af den afgrøde eller de foderstoflagre, der er gået tabt

d) den mængde korn, der anmodes om

e) et tilsagn om, at kornet anvendes til foder på egen bedrift.

2. De østrigske myndigheder opstiller kriterier for, hvor store mængder producenterne maksimalt kan indsende købsanmodninger om, bl.a. ud fra arealet eller størrelsen af de lagre, der er gået tabt, og som var bestemt til foder.

3. Hvis købsanmodningerne overstiger den samlede disponible mængde, fastsætter de østrigske myndigheder fordelingskriterier.

Artikel 3

Andet korn end rug iblandes mindst 15 % rug.

Artikel 4

1. Det østrigske interventionsorgan fastsætter datoen for overtagelsen af kornet. Den skal finde sted senest den 28. februar 2003.

2. Det østrigske interventionsorgan bemyndiges til at transportere kornet til siloer i de områder, der er berørt af oversvømmelserne.

3. Transportomkostningerne afholdes over fællesskabsbudgettet op til en gennemsnitlig grænse på et beløb af 10 EUR pr. ton, inklusive omkostninger til afhentning i afsenderlagersiloerne og omkostninger til anbringelse i modtagersiloerne.

Artikel 5

1. Det i artikel 1 omhandlede korn betragtes som udlagret af interventionslagret i enhver henseende den 30. september 2002, uanset om det er blevet afhentet eller ej.

2. De mængder, som ikke er blevet anvendt den 28. februar 2003, genopføres på interventionslagrenes regnskab til 50 EUR pr. ton, fratrukket de faste udlagringsomkostninger, med virkning fra 1. oktober 2002.

Artikel 6

De østrigske myndigheder træffer de nødvendige kontrolforanstaltninger til at sikre, at det kun er producenter etableret på østrigsk område og berørt af oversvømmelserne, som nyder godt af dette direktivs fordele.

Artikel 7

De østrigske myndigheder sender senest den 30. juni 2003 Kommissionen en rapport om, hvordan det i denne forordning omhandlede salg er forløbet.

Artikel 8

Denne forordning træder i kraft på dagen for offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 5. september 2002.

På Kommissionens vegne

Franz Fischler

Medlem af Kommissionen

(1) EFT L 181 af 1.7.1992, s. 21.

(2) EFT L 193 af 29.7.2000, s. 1.

(3) EFT L 191 af 31.7.1993, s. 76.

(4) EFT L 187 af 26.7.2000, s. 24.